**OGLED OPERNE PREDSTAVE GORENJSKI SLAVČEK**

Dragi učenci in učenke,

zakorakali smo že v četrti teden učenja na daljavo. Želim si, da to nalogo naredite čisto vsi in mi jo pošljete ☺ Dela boste imeli kar za dva tedna, ker je naloga bolj obsežna.

Ogledali si boste najbolj znano slovensko opero **GORENJSKI SLAVČEK**.

Glasbeno delo z naslovom Gorenjski slavček je nastalo v obdobju romantike na Slovenskem. To umetniško obdobje se je začelo pri nas razvijati z **marčno revolucijo**, ki je uveljavljala novo vrednoto, ki se ji reče **narodno zavest**. Tako, kot se je to razvijalo pri mnogih drugih zatiranih evropskih narodih, se je po letu **1848** pri nas izrazila prebujena **slovenska nacionalna zavest** tudi v političnem programu Zedinjena Slovenija. To gibanje je pozivalo k združitvi vseh Slovencev (Prekmurci, Primorci, Korošci, Štajerci, Gorenjci …) v eno državo z deželnim središčem v Ljubljani, vendar še vedno v okviru **Avsto-Ogrske** monarhije. Leta **1869** so zakonsko določili osnovno šolo, kjer je **petje** postalo obvezen predmet.

V tem času se je začel uveljavljati tudi nov odnos do umetnosti, predvsem do glasbe. Zahteva po glasbenem življenju Slovenskega naroda je vodila k opustitvi visokih umetniških ciljev. **Narodnostna čustva** so se prebujala ob povezovanju besede in glasbe, zato so začeli pisati in izvajati zborovske in solistične pesmi z **domoljubno vsebino**. Po marčni revoluciji, še posebej pa po letu **1861** so začeli v **Trstu**, **Celju**, **Ljubljani**, **Ptuju** in po vseh večjih krajih napredni Slovenci ustanavljati **tabore** in **čitalnice**. Na teh prireditvah, ki so se imenovale **bėsede** so recitirali in »čitali« dela slovenskih avtorjev, peli zborovske pesmi z domoljubno vsebino in plesali takratne priljubljene plese. Slovenstvo je med Slovenci prebudil med drugim tudi France Prešeren z **Zdravljico**.

Poleg Zdravljice ima pomembno vlogo pri ohranjanu narodne zavesti tudi najbolj znana slovenska nacionalna opera **Gorenjski slavček**, s katero se je češko slovenski skladatelj **Anton Foerster** prijavil leta **1872** na razpis **Slovenskega deželnega gledališča** oziroma **Dramatičnega društva** za izvirna slovenska dela z narodno tematiko. Operno besedilo ali **libreto** je napisala **Luiza Pesjak** (tudi **Lujiza** **Pesjakova**), [slovenska](https://sl.wikipedia.org/wiki/Slovenci) [pesnica](https://sl.wikipedia.org/wiki/Pesnik), [pisateljica](https://sl.wikipedia.org/wiki/Pisateljica) in [prevajalka iz Ljubljane](https://sl.wikipedia.org/wiki/Prevajalka). Na tem natečaju je ocenjevalna komisija dodelila Antonu Foersterju in njegovi operni drami **prvo nagrado**. V opero je skladatelj vključil veliko slovenskih znanih ljudskih pesmi. V času romantike je delovalo pri nas kar nekaj čeških glasbenikov, ki so na slovenskih tleh našli svojo drugo domovino. Največ je dosegel ravno skladatelj **Anton Foerster**, ki je kljub temu, da je bil **Čeh**, dal Slovencem vse svoje **bogato znanje**. Več kot 50 let je pomagal graditi **samostojno slovensko glasbeno kulturo**. Zaradi temeljitega poznavanja stroke je imel velik vpliv na slovensko glasbeno življenje. Deloval je v Ljubljani, kjer je bil **zborovodja** in **dirigent**. Pisal je tako posvetno kot cerkveno glasbo. Urejal je časopis **Cerkveni glasbenik** in napisal več klavirskih, komornih, ter precej zborovskih skladb.

Posnetek opere, ki si ga boste ogledal je iz leta 2011, v režiji opernega pevca Zdravka Pergarja. V operi nastopajo operni pevci iz Vipavske doline:

Katarina Perger (Minka), Matej Vovk (Franjo), Zdravko Perger (Chansonette), Urška Kastelic (Ninon), Silvo Škvarč (Župan Štrukelj), Aljaž Žgavec (Rajdelj), Damjan Škvarč (Krčmar).

Kmete in vaščane v operi uprizarjajo člani vokalnih zasedb iz Budanj (Ženska vokalna skupina Grlica in Moška vokalna skupina Šumljak).

Pevce je spremljaj simfonični orkester Domžale – Kamnik pod vodstvom dirigenta Simona Krečiča. Scenografijo je izdelal Boris Blažko, za kostume sta poskrbela SNG Nova Gorica in SNG Ljubljana, koreografijo pa so izdelali igralci posameznih vlog. Opera, je bila izvedena v Novi Gorici.

Da boste lažje spremljali operno predstavo si preberite spodnji opis.

Dogajanje opere je postavljeno na vas v okolici [Bleda](https://sl.wikipedia.org/wiki/Bled) na Gorenjskem okoli leta [1848](https://sl.wikipedia.org/wiki/1848). Na levi strani je krčma, na desni je hiša kovačeve vdove Majde in njune hčerke Minke, ki zelo lepo poje. Uvodni moški zbor prvega dejanja »Gorenjci ljudje smo veseli« nam naslika in razodene lepote domače zemlje.

1. dejanje

*Študent* ***Franjo*** *se je po daljši odsotnosti spet vrnil iz tujine v domačo vas, kjer ga z veseljem pričaka prijatelj Lovro. Še posebej se Franja razveseli njegovo dekle* ***Minka****, ki mu vsa vesela zapoje. V vas je v tistem času prišel tudi francoski pevec in zbiralec pevskih talentov* ***Chansonette*** *z ženo Ninon. Pred gostilno navdušen posluša petje vaških deklet, ki pojejo znano pesem Stoji, stoji tam lipica.* (Kadar v operi poje večja skupina pevcev se to imenuje **zbor**)

*1. Že priletela ptičica, oj drobna ptica pisana,  
 je sedla gor na lipico, zapela lepo pesemco.*

*Dekleta Chansonettu s petjem pokažejo svoje znanje, vendar nobena ni zanj najboljša, saj je slišal, da je v vasi še neko dekle, ki poje kot slavček. Pri iskanju najboljše pevke mu pomagajo tudi krčmar, župan* ***Štrukelj*** *in njegov pisar* ***Rajdelj****. Ko je že skoraj obupal v iskanju najboljše pevke od daleč zasliši Minkino petje ob petju ljudske pesmi Dekle ob oknu je slonelo.* (Lepi solistični in s toni bogati melodiji se v operi reče **arija**) *Chansonette se je takoj navdušil za tega “****gorenjskega slavčka****”. Minko želi vzeti s seboj v Francijo in jo šolati za pevko. Odgovoriti mu Minka ne utegne, ker jo pred njenim odgovorom pokliče mati Majda in hitro odide domov. Tam ji mati pove, da če ne zbere 200*[*goldinarjev*](https://sl.wikipedia.org/w/index.php?title=Goldinar&action=edit&redlink=1)*za najemnino do naslednjega dne, bo morala zapustiti hišo in bosta tako obe ostali brez strehe nad glavo. Chansonette, ki je poslušal pogovor, v zameno, da Minka odide z njim v svet, Majdi podari denar. Na prizorišču se pojavi Franjo z namenom pozdraviti Minkino mater. Ko zve strašno novico, da naj bi Minka odšla v Francijo, nemudoma pokliče iz krčme župana, Rajdla ter prijatelja Lovra ter jih zaprosi za pomoč. Minka je v dvomu kaj naj naredi, vendar se odloči za pot v tujino. Ker je Franjo zelo žalosten nad to Minkino odločitvijo ji pod oknom zapoje ljudsko pesem “****Vsi so prihajali****”.* (Pesem prav gotovo poznajo tvoji stari starši. Pokliči jih po telefonu in jih povprašaj o njej)

Franjo zapoje sam (**solo**, **arija**): *Vsi so prihajali, njega ni b’lo, ko bi on vedel, ko bi on vedel.   
Vsi so prihajali, njega ni b’lo, ko bi on vedel, kak m' je hudo.*

Franjo in Minka zapojeta skupaj (**duet**):   
  
*Vsi so prihajali, njega ni b’lo, jaz sem pa čakala, jaz sem pa čakala.   
Zvezdice so prišle, lun'ca je bla, jaz sem pa čakala, oj, sama doma.*

*Ta pesem je Minko tako prevzela, da je začela dvomiti v pravilnost svoje odločitve, če naj odide v svet.*

*2. dejanje*

*Vaški* fantje in dekleta se vračajo iz žetve in pojo. *Minko prepričujejo naj ostane doma. Pripravijo ji svečanost, kjer ni manjkala harmonika in veliko znanih ljudskih pesmi.* (Napiši naslove znanih pesmi. Harmonikar zaigra tri ljudske pesmi, pevci in pevke ob orkestru zapojejo devet ljudskih pesmi). *Ker pa Chansonette ni odnehal nagovarjati Minko naj pusti domačo vas in Franja ter odide z njim v Francijo, sta naglušni vaški župan* ***Štrukelj*** *in njegov pisar* ***Rajdelj*** *kar v gostilni pripravila sodišče, ki je obsodilo Francoza na denarno kazen in izgon iz dežele. Sodba je izrečena v »slovenski francoščini«.* (Recitirano petje, kjer ni veliko tonov se v operi imenuje **recitativ**). *Vsi pa kmalu sprevidijo, da je Chansonette Majdi hotel le pomagati in je ni izsiljeval s hčerkinim odhodom. Zato sodba postane neveljavna, Franjo nazdravi s tujcem, le-ta pa ljudem podaja roke in se zahvaljuje. Tujec prej danega denarja noče nazaj, saj vidi, da bo »slavček« najlepše pel doma. Minki in Franju zaželi obilo sreče, njegov »slavček« pa mu obljubi, da ga ne bo nikoli pozabil. Med slavjem prihiti sel in oznani novico, da je Chansonette povišan v dvornega učitelja in da se mora nemudoma vrniti v*[*Pariz*](https://sl.wikipedia.org/wiki/Pariz)*. Tujca se hitro poslovita od domačinov, Minka in Franjo pa si tokrat pred vsemi izpovesta ljubezen. Zgodba se ob glasbi srečno zaključi.*

**POVABI DOMAČE IN SI OGLEJTE CELOTNO OPERO NA POVEZAVI:**

<https://youtu.be/MlGc9CBbDpM>

Uspešen boš, ko boš po ogledu opere v celoti naredil spodnje naloge:

1. Ugotovi naslov dela, ustvarjalce in glavne like v operi. (Skladatelj, libretistka, glavne osebe)
2. Ob pomoči zgornjega zapisa razmisli in nato zapiši, zakaj je opera Gorenjski slavček nacionalna opera?
3. Ugotovi imena glavnih poustvarjalcev predstave, ki si jo gledal (režiser, dirigent, orkester, pevci, scena, kostumi)
4. Prepoznaj vsaj tri naslovov slovenskih ljudskih pesmi, ki se pojavijo v operi in jih zapoj. Besedila poišči na spletu.

**Odgovore na vprašanja pošljite v elektronski obliki na moj e-naslov:** [tina.ladika@gmail.com](mailto:tina.ladika@gmail.com) **najkasneje do petka 17. aprila 2020** .

Če želiš izvedeti še kaj več poišči podatke na spletu ali v e učbeniku Glasba danes in nekoč 8 na povezavi <https://folio.rokus-klett.si/?credit=GLASBA8UC&pages=38-39>

Vsem skupaj želim lep ogled in uspešno delo!

Učiteljica, Robertina Ladika Migalič